DEĊIŻJONI TA’ IMPLIMENTAZZJONI TAL-KUMMISSJONI (UE) 2022/173

tas-7 ta’ Frar 2022

dwar l-armonizzazzjoni tal-baned ta’ frekwenzi 900 MHz u 1 800 MHz għal sistemi terrestri li kapaċi jipprovdu servizzi tal-komunikazzjoni elettronika fl-Unjoni u li tħassar id-Deċiżjoni 2009/766/KE

(notifikata bid-dokument C(2022) 605)

(Test b’rilevanza għaż-ŻEE)

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea,

Wara li kkunsidrat id-Direttiva (UE) 2018/1972 tal-Parlament Ewropew u tal-Kunsill tal-11 ta’ Diċembru 2018 li tistabbilixxi l-Kodiċi Ewropew għall-Komunikazzjonijiet Elettroniċi (1),

Wara li kkunsidrat id-Deċiżjoni tal-Kunsill Nru 676/2002/KE tal-Parlament Ewropew tas-7 ta’ Marzu 2002 dwar qafas regolatorju għall-politika dwar l-ispettru tar-radju fil-Komunità Ewropea (id-Deċiżjoni dwar l-Ispettri tar-radju) (2), u b’mod partikolari l-Artikolu 4(3) tagħha

Billi:

(1) Kif imħabbar fil-Komunikazzjoni tal-Kummissjoni Insawru l-futur diġitali tal-Ewropa tad-19 ta’ Frar 2020, is-soluzzjonijiet diġitali huma kruċjali biex jgħinu lill-Ewropa ssegwi t-triq tagħha stess lejn trasformazzjoni diġitali li taħdem għall-benefiċċju taċ-ċittadini u tal-impriżi f’konformità mal-valuri tal-Unjoni. Għal dak il-għan, huwa essenzjali li: in-nies jibbenefikaw mit-teknoloġija; jiġi żgurat suq uniku mingħajr fruntieri li fih l-impriżi ta’ kull daqs ikunu jistgħu jikkompetu b’kundizzjonijiet ekwi; u jiġu segwiti il-valuri demokratiċi, ir-rispett għad-drittijiet fundamentali u l-ekonomija sostenibbli, newtrali għall-klima u effiċjenti fir-riżorsi. F’dak il-kuntest, l-ispettru tar-radju huwa riżorsa pubblika ewlenija li tintuża dejjem aktar għal firxa estensiva ta’ servizzi kummerċjali u pubbliċi.

(2) Il-mod li bih tiġi segwita u implimentata l-politika dwar l-ispettru tar-radju fl-Unjoni huwa li jkun hemm konformità mal-libertà tal-espressjoni u jsir kontribut għaliha, inkluż il-libertà tal-opinjoni u l-libertà li tirċievi u xxerred l-informazzjoni u l-ideat, irrispettivament mill-fruntieri, kif ukoll il-libertà u l-pluralità tal-midja, f’konformità mal-valuri tal-Unjoni skont l-Artikolu 2 tat-Trattat tal-Unjoni Ewropea. Tabilħaqq, l-aċċess għas-suq għal diversi operaturi huwa meħtieġ biex jiġu żgurati l-pluraliżmu u l-libertà tal-informazzjoni.

(3) Id-Deċiżjoni tal-Kummissjoni 2009/766/KE (3) tarmonizza l-kundizzjonijiet tekniċi għall-użu tal-ispettru tar-radju fil-baned ta’ frekwenzi 880-915 MHz u 925-960 MHz (“banda ta’ frekwenzi 900 MHz”) u fil-baned ta’ frekwenzi 1 710-1 785MHz u 1 805-1 880 MHz (“banda ta’ frekwenzi 1 800 MHz”) għal sistemi terrestri li kapaċi jipprovdu servizzi elettroniċi ta’ komunikazzjoni fl-Unjoni, inklużi servizzi tal-broadband bla fili. Tiżgura l-konformità mal-Artikolu 1(1) tad-Direttiva tal-Kunsill 87/372/KEE (4) fir-rigward tal-koeżistenza ta’ sistemi terrestri li kapaċi jipprovdu servizzi elettroniċi ta’ komunikazzjoni ma’ sistemi globali għall-komunikazzjoni mobbli (GSM) fil-banda 900 MHz.

(4) L-Artikolu 6(3) tad-Deċiżjoni Nru 243/2012/UE tal-Parlament Ewropew u tal-Kunsill (5), jirrikjedi li l-Istati Membri jgħinu lill-fornituri tas-servizzi elettroniċi ta’ komunikazzjoni biex jaġġornaw regolarment in-networks tagħhom għat-teknoloġija l-iktar reċenti u l-iktar effiċjenti, bl-għan li joħolqu d-dividendi tal-ispettru tagħhom stess f’konformità mal-prinċipji tan-newtralità tas-servizz u tat-teknoloġija. Għalhekk, l-użu tal-baned ta’ frekwenzi 900 MHz u 1 800 MHz b’daqsijiet ta’ blokok kbar ta’ mill-inqas 5 MHz b’appoġġ għas-sistemi terrestri bla fili tal-ġenerazzjoni li jmiss (5G) jenħtieġ jiġi ffaċilitat skont l-objettivi tal-qafas regolatorju tal-UE u f’konformità mal-liġi tal-UE.

(5) Il-Komunikazzjoni tal-Kummissjoni “Konnettività għal Suq Uniku Diġitali Kompetittiv – Lejn Soċjetà Ewropea tal-Gigabits” (6) tistabbilixxi objettivi ġodda ta’ konnettività għall-Unjoni aġġornati bil-Komunikazzjoni tal-Kummissjoni “2030 Digital Compass: l-approċċ Ewropew għad-Deċennju Diġitali” (7). Dawk l-objettivi għandhom jinkisbu permezz tal-varar u l-adozzjoni mifruxa ta’ networks ta’ kapaċità għolja ħafna. Il-Komunikazzjoni tal-Kummissjoni “5G for Europe: an Action Plan” (8) (5G għall-Ewropa: Pjan ta’ Azzjoni) tidentifika l-ħtieġa li tittieħed azzjoni fil-livell tal-Unjoni, inkluż l-identifikazzjoni u l-armonizzazzjoni tal-ispettru għall-5G abbażi tal-opinjoni tal-Grupp għall-Politika dwar l-Ispettru tar-Radju (RSPG), sabiex tiġi żgurata l-kopertura tal-5G mingħajr interruzzjoni fiż-żoni urbani kollha u fir-rotot ewlenin kollha tat-trasport terrestri sal-2025.

(6) Fiż-żewġ opinjonijiet tiegħu tas-16 ta’ Novembru 2016 (9) u tat-30 ta’ Jannar 2019 (10) dwar pjan direzzjonali strateġiku għall-ispettru lejn il-5G għall-Ewropa, l-RSPG identifika l-ħtieġa li jiġi żgurat li l-kundizzjonijiet tekniċi u regolatorji għall-baned kollha li diġà huma armonizzati għan-networks mobbli jkunu adattati għall-użu tal-5G, inklużi l-baned ta’ frekwenzi 900 MHz u 1 800 MHz, li bħalissa qed jintużaw fl-Unjoni fil-biċċa l-kbira għat-tieni (GSM), it-tielet (UMTS) u r-raba’ (LTE) ġenerazzjoni ta’ sistemi mobbli.

(7) Fl-14 ta’ Lulju 2017, f’konformità mal-Artikolu 4(2) tad-Deċiżjoni dwar l-Ispettru tar-Radju, il-Kummissjoni ħarġet mandat lis-CEPT (Konferenza Ewropea tal-Amministrazzjonijiet Postali u tat-Telekomunikazzjonijiet) biex tirrieżamina l-kundizzjonijiet tekniċi armonizzati għall-użu tal-baned ta’ frekwenzi 900 MHz u 1 800 MHz għas-servizzi elettroniċi tal-komunikazzjoni terrestri tal-broadband mingħajr fili biex ikunu jistgħu jintużaw ukoll mill-Internet tal-Oġġetti (IoT).

(8) B’reazzjoni għal dak il-mandat, fit-13 ta’ Marzu 2018, is-CEPT adottat ir-Rapport 66 tagħha tas-CEPT, li jidentifika t-teknoloġiji tal-IoT bla fili fir-rigward tas-sistemi ta’ komunikazzjoni tal-broadband mobbli (jiġifieri ċellulari) u l-kundizzjonijiet tekniċi armonizzati għall-użu tagħhom fil-baned ta’ frekwenzi 900 MHz u 1 800 MHz. Dawk it-teknoloġiji tal-IoT huma GSM IoT b’Kopertura Estiża (EC-GSM-IoT), Komunikazzjonijiet bejn il-Magni LTE (LTE-MTC), Komunikazzjonijiet bejn il-Magni evoluti LTE (LTE-eMTC), u Narrowband IoT (NB-IoT). Ir-Rapport 66 tas-CEPT jikkonkludi wkoll li l-EC-GSM-IoT huwa parti integrali mis-sistema globali għall-komunikazzjoni mobbli (GSM) skont id-Direttiva 87/372/KEE. Għalhekk, l-EC-GSM-IoT jikkonforma mal-kundizzjonijiet tekniċi applikabbli għal sistema globali għall-komunikazzjoni mobbli (GSM) mingħajr il-ħtieġa li dawn il-kundizzjonijiet jiġu emendati.

(9) Fit-12 ta’ Lulju 2018, il-Kummissjoni ħarġet, skont l-Artikolu 4(2) tad-Deċiżjoni dwar l-Ispettru tar-Radju, mandat lis-CEPT biex tirrieżamina l-kundizzjonijiet tekniċi armonizzati għal ċerti baned ta’ frekwenzi armonizzati mill-UE, inklużi l-baned ta’ frekwenzi 900 MHz u 1 800 MHz, u biex jiġu żviluppati kundizzjonijiet tekniċi armonizzati l-inqas restrittivi xierqa għas-sistemi terrestri bla fili tal-ġenerazzjoni li jmiss (5G).

(10) B’reazzjoni għal dak il-mandat, fil-5 ta’ Lulju 2019, is-CEPT adottat ir-Rapport 72 tagħha tas-CEPT (ir-Rapport A) li jikkonkludi li fi ħdan il-banda ta’ frekwenzi 900 MHz, is-sistemi terrestri globali għall-komunikazzjoni mobbli (GSM) u narrowband, inklużi s-sistemi ċellulari tal-IoT, se jkomplu jkunu fl-operazzjoni kummerċjali fil-futur prevedibbli. Dan ir-Rapport jistipula l-ħtieġa għal separazzjoni tal-frekwenzi ta’ 200 kHz, meta s-sistemi terrestri globali għall-komunikazzjoni mobbli (GSM) u narrowband, inklużi s-sistemi tal-IoT ċellulari, ikunu qed joperaw fil-baned ta’ frekwenzi 900 MHz u 1 800 MHz. Barra minn hekk, dan ir-Rapport jipprovdi wkoll informazzjoni dwar il-fattibbiltà tal-użu tal-baned ta’ frekwenzi 900 MHz u 1 800 MHz għall-5G, inkluż kwalunkwe limitazzjoni tad-Direttiva tas-sistema globali għall-komunikazzjoni mobbli (GSM) għall-banda 900 MHz.

(11) Bi tweġiba għal dak il-mandat, fit-2 ta’ Lulju 2021, is-CEPT adottat ir-Rapport 80 tagħha tas-CEPT (ir-Rapport B), li jipproponi pjan ta’ baned armonizzati u l-kundizzjonijiet tekniċi armonizzati l-inqas restrittivi għall-koeżistenza ta’ sistemi terrestri narrowband u broadband li kapaċi jipprovdu servizzi elettroniċi ta’ komunikazzjoni bl-użu tal-baned ta’ frekwenzi 900 MHz u 1 800 MHz, abbażi tal-kunċett ta’ block edge mask. Dawk il-kundizzjonijiet huma essenzjali biex tiġi żgurata n-newtralità teknoloġika fil-baned ta’ frekwenzi 900 MHz u 1 800 MHz.

(12) Ir-Rapport 80 tas-CEPT jiddefinixxi block edge mask waħda għal sistemi terrestri narrowband u broadband li jużaw sistemi ta’ antenna mhux attivi, u block edge mask oħra għal sistemi terrestri tal-broadband li jużaw sistemi ta’ antenna attivi. Il-GSM u l-EC-GSM-IoT ma humiex koperti minn dawk il-block edge masks u huma teknikament ikkaratterizzati minn referenzi għall-istandards tal-ETSI. Fuq dik il-bażi, ir-Rapport tas-CEPT 80 jipprovdi l-kundizzjonijiet tekniċi l-inqas restrittivi għall-koeżistenza ta’ sistemi terrestri differenti ta’ narrowband u broadband (11) li kapaċi jipprovdu servizzi ta’ komunikazzjoni elettronika fil-baned ta’ frekwenzi 900 MHz u 1 800 MHz. Dan jipprovdi wkoll il-kundizzjonijiet għall-koeżistenza ta’ dawk is-sistemi mas-sistema globali għall-komunikazzjoni mobbli (GSM) fil-banda ta’ frekwenzi 900 MHz, skont id-Direttiva tal-Kunsill 87/372/KEE.

(13) Il-block edge masks ikopru sistemi terrestri ta’ firxa narrowband b’wisa’ tal-banda tal-kanal ta’ 200 kHz, iżda jeskludu s-sistema globali għall-komunikazzjoni mobbli (GSM) u l-EC-GSM-IoT. Dawn ikopru wkoll sistemi terrestri broadband b’wisa’ tal-banda tal-kanal akbar minn 200 kHz. Id-differenzjazzjoni bejn is-sistemi terrestri ta’ narrowband u broadband hija meħtieġa għall-implimentazzjoni ta’ separazzjoni tal-frekwenzi f’ċerti xenarji fil-livell nazzjonali. F’dan ir-rigward, ir-Rapport 80 tas-CEPT jistabbilixxi separazzjoni tal-frekwenzi bejn it-truf nominali tal-kanali ta’ sistemi terrestri narrowband u broadband maġenb xulxin li kapaċi jipprovdu servizzi elettroniċi ta’ komunikazzjoni kif ukoll bejn it-truf nominali tal-kanali ta’ sistemi terrestri narrowband maġenb xulxin li kapaċi jipprovdu servizzi elettroniċi ta’ komunikazzjoni kif ukoll sistemi globali għall-komunikazzjoni mobbli (GSM) u EC-GSM-IoT. L-implimentazzjoni tas-separazzjoni tal-frekwenzi jenħtieġ li tiġi ġestita fil-livell nazzjonali. Jistgħu jiġu implimentati approċċi differenti, skont it-truf tal-ispettru ta’ sistemi terrestri maġenb xulxin kif ukoll il-politiki nazzjonali rilevanti. Ir-Rapport 80 tas-CEPT jinkludi sett ta’ għodod għall-implimentazzjoni tas-separazzjoni tal-frekwenzi.

(14) Ir-Rapport 80 tas-CEPT jipprovdi l-kundizzjonijiet tekniċi l-inqas restrittivi għall-koeżistenza ta’ sistemi terrestri narrowband u broadband li kapaċi jipprovdu servizzi elettroniċi ta’ komunikazzjoni b’sistemi f’baned ta’ frekwenzi maġenb xulxin, b’mod partikolari sistemi tar-Radju Mobbli tal-Ferroviji (RMR). F’dan ir-rigward, f’ċerti xenarji, tista’ tiġi applikata separazzjoni tal-frekwenzi ta’ 200 kHz bejn it-truf nominali tal-kanal ta’ sistema terrestri li kapaċi tipprovdi servizzi elettroniċi ta’ komunikazzjoni u sistema tal-RMR, li tkun maġenb il-frekwenza. Il-koeżistenza bejn is-sistemi globali għall-komunikazzjoni mobbli (GSM) u l-RMR jenħtieġ li jiġu ġestiti fil-livell nazzjonali f’konformità mal-qafas regolatorju eżistenti.

(15) Il-kundizzjonijiet tekniċi armonizzati stabbiliti fir-Rapport 80 tas-CEPT jikkostitwixxu l-bażi teknika għal din id-Deċiżjoni. Dawn jenħtieġ li jissostitwixxu l-kundizzjonijiet tekniċi armonizzati tad-Deċiżjoni 2009/766/KE, li huma bbażati fuq referenzi għall-istandards tal-ETSI, filwaqt li jiżguraw il-kompatibbiltà ma’ dawk il-kundizzjonijiet u l-emendar tagħhom. Dan mistenni li jippromwovi ċ-ċertezza legali u l-konverġenza teknika madwar l-Unjoni b’appoġġ għall-ekonomiji ta’ skala ta’ tagħmir u servizzi interoperabbli fis-suq uniku.

(16) Id-drittijiet eżistenti tal-użu tal-ispettru fil-baned ta’ frekwenzi 900 MHz u 1 800 MHz, li huma soġġetti għad-Deċiżjoni 2009/766/KE, ivarjaw fost l-Istati Membri f’termini ta’ daqsijiet ta’ blokok assenjati, arranġamenti ta’ frekwenza jew it-tul ta’ żmien ta’ dawk id-drittijiet. Għalhekk, minħabba sitwazzjonijiet nazzjonali u objettivi ta’ politika differenti, hemm bżonn li tinżamm flessibbiltà għall-implimentazzjoni nazzjonali tal-kundizzjonijiet tekniċi armonizzati skont din id-Deċiżjoni. Jenħtieġ li l-flessibbiltà nazzjonali tkun limitata fiż-żmien f’konformità mal-Artikolu 53 tad-Direttiva (UE) 2018/1972 tal-Parlament Ewropew u tal-Kunsill (12), biex tippermetti t-tranżizzjoni koordinata tad-drittijiet individwali eżistenti tal-użu tal-ispettru għal dawk il-kundizzjonijiet tekniċi armonizzati. Kwalunkwe dritt ġdid jew fit-tul għall-użu tal-ispettru mogħti wara l-adozzjoni ta’ din id-Deċiżjoni jenħtieġ li jkun konformi ma’ dawk il-kundizzjonijiet tekniċi armonizzati. Dan irawwem ekosistema madwar l-Unjoni kollha ta’ tagħmir u servizzi u jistimula l-użu tal-5G fiż-żewġ baned ta’ frekwenzi, kif ukoll jiżgura l-forniment kontinwu ta’ servizzi tas-sistema globali għall-komunikazzjoni mobbli (GSM) f’konformità mad-Direttiva dwar il-GSM.

(17) Din id-Deċiżjoni jeħtieġ għalhekk tieħu post id-Deċiżjoni tal-Kummissjoni 2009/766/KE. Għal raġunijiet ta’ ċarezza legali, id-Deċiżjoni tal-Kummissjoni 2009/766/KE jenħtieġ li titħassar. L-Anness tagħha u d-dispożizzjoni rilevanti tiegħu li jippermettu l-użu tal-ispettru fil-baned ta’ frekwenzi 900 MHz u 1 800 MHz għal sistemi oħra mhux elenkati fl-Anness jenħtieġ li jibqgħu applikabbli għal perjodu tranżizzjonali.

(18) Ftehimiet ta’ koordinazzjoni transfruntiera fost l-Istati Membri kif ukoll bejn l-Istati Membri u pajjiżi mhux tal-UE jistgħu jkunu meħtieġa biex tiġi evitata interferenza dannuża u biex jittejbu l-effiċjenza tal-ispettru u n-nuqqas ta’ frammentazzjoni fl-użu tal-ispettru, f’konformità mal-Artikolu 28 tad-Direttiva (UE) 2018/1972.

(19) Il-kunċett tad-“deżinjazzjoni u t-tqegħid għad-dispożizzjoni” tal-banda ta’ frekwenzi 900 MHz u 1 800 MHz fil-kuntest ta’ din id-Deċiżjoni jirreferi għall-passi li ġejjin: (i) l-adattament tal-qafas legali nazzjonali dwar l-allokazzjoni tal-frekwenzi biex jinkludi l-użu maħsub ta’ dawn il-baned skont il-kundizzjonijiet tekniċi armonizzati stabbiliti f’din id-Deċiżjoni, (ii) l-inizjazzjoni tal-miżuri kollha meħtieġa sabiex tiġi żgurata koeżistenza mal-użu eżistenti f’dawn il-baned, sa fejn ikun meħtieġ, (iii) l-inizjazzjoni tal-miżuri xierqa, appoġġata mill-varar ta’ proċess ta’ konsultazzjoni mal-partijiet ikkonċernati, fejn ikun xieraq, sabiex ikun permess l-użu ta’ dawn il-baned f’konformità mal-qafas ġuridiku applikabbli fil-livell tal-Unjoni, inkluż il-kundizzjonijiet tekniċi armonizzati ta’ din id-Deċiżjoni.

(20) Il-miżuri previsti f’din id-Deċiżjoni huma konformi mal-opinjoni tal-Kumitat dwar l-Ispettru tar-Radju,

ADOTTAT DIN ID-DEĊIŻJONI:

Artikolu 1 Din id-Deċiżjoni tistabbilixxi l-kundizzjonijiet tekniċi armonizzati għad-disponibbiltà u l-użu effiċjenti tal-banda 900 MHz, f’konformità mad-Direttiva 87/372/KEE, u tal-banda 1 800 MHz, għal sistemi terrestri li huma kapaċi jipprovdu servizzi elettroniċi ta’ komunikazzjoni.

Artikolu 2 Għall-finijiet ta’ din id-Deċiżjoni, għandhom japplikaw id-definizzjonijiet li ġejjin: (a) “sistema globali għall-komunikazzjoni mobbli (GSM)” tfisser network elettroniku ta’ komunikazzjonijiet kif speċifikat mill-istandards tal-ETSI, b’mod partikolari EN 301 502, EN 301 511 u EN 301 908-18, li jinkludi wkoll GSM IoT b’Kopertura Estiża (EC-GSM-IoT); (b) “banda 900 MHz” tfisser il-baned 880-915 MHz u 925-960 MHz; (c) “banda 1 800 MHz” tfisser il-baned 1 710-1 785 MHz u 1 805-1 880 MHz.

Artikolu 3 (1) Is-sistemi terrestri li kapaċi jipprovdu servizzi elettroniċi ta’ komunikazzjoni li jistgħu jeżistu flimkien mas-sistemi globali għall-komunikazzjoni mobbli (GSM) fil-banda 900 MHz skont it-tifsira tal-Artikolu 1(1) tad-Direttiva 87/372/KEE għandhom ikunu konformi mal-parametri stabbiliti fl-Anness fi żmien 30 xahar mill-adozzjoni ta’ din id-Deċiżjoni. (2) L-Istati Membri għandhom jiddeżinjaw u jagħmlu disponibbli, fi żmien 30 xahar mill-adozzjoni ta’ din id-Deċiżjoni, fuq bażi mhux esklużiva, il-banda ta’ frekwenzi 1 800 MHz għal: (a) sistemi tal-GSM; u (b) sistemi terrestri li kapaċi jipprovdu servizzi elettroniċi ta’ komunikazzjoni, f’konformità mal-parametri stabbiliti fl-Anness.

Artikolu 4 L-Istati Membri għandhom jiffaċilitaw il-ftehimiet ta’ koordinazzjoni transfruntiera biex jippermettu t-tħaddim tas-sistema globali għall-komunikazzjoni mobbli (GSM) u tas-sistemi terrestri msemmija fl-Artikolu 3(1) u 3(2)(b), filwaqt li jqisu l-proċeduri u d-drittijiet regolatorji eżistenti kif ukoll il-ftehimiet internazzjonali rilevanti, f’konformità mal-liġi tal-UE.

Artikolu 5 L-Istati Membri għandhom jiżguraw li s-sistemi terrestri msemmija fl-Artikolu 3(1) u 3(2)(b) jagħtu l-protezzjoni xierqa lil sistemi fuq baned maġenb xulxin.

Artikolu 6 L-Istati Membri għandhom iżommu l-użu tal-baned ta’ frekwenzi 900 MHz u 1 800 MHz taħt rieżami permanenti biex jiżguraw l-użu effiċjenti tagħhom, u b’mod partikolari jirrapportaw mill-aktar fis meħtieġ lill-Kummissjoni kwalunkwe ħtieġa għal reviżjoni ta’ din id-Deċiżjoni, b’mod konformi mal-liġi tal-UE.

Artikolu 7 Id-Deċiżjoni 2009/766/KE hija b’dan imħassra. L-Artikolu 5 u l-Anness tagħha għandhom jibqgħu applikabbli għal 30 xahar mill-adozzjoni ta’ din id-Deċiżjoni.

Artikolu 8 Din id-Deċiżjoni hija indirizzata lill-Istati Membri.

Magħmul fi Brussell, is-7 ta’ Frar 2022. Għall-Kummissjoni Thierry BRETON Membru tal-Kummissjoni

(1) ĠU L 321, 17.12.2018, p. 36.

(2) ĠU L 108, 24.4.2002, p. 1.

(3) Id-Deċiżjoni tal-Kummissjoni 2009/766/KE tas-16 ta’ Ottubru 2009 dwar l-armonizzazzjoni tal-meded ta’ frekwenza 900 MHz u 1 800 MHz għal sistemi terrestri li kapaċi jipprovdu servizzi elettroniċi pan-Ewropej ta’ komunikazzjoni fil-Komunità (ĠU L 274, 20.10.2009, p. 32). Din id-Deċiżjoni ġiet emendata bid-Deċiżjonijiet tal-Kummissjoni 2011/251/UE u (UE) 2018/637. Din l-aħħar emenda tindirizza kundizzjonijiet tekniċi armonizzati għall-Internet tal-Oġġetti.

(4) Id-Direttiva tal-Kunsill 87/372/KEE tal-25 ta' Ġunju 1987 dwar il-firxiet ta' frekwenza li għandhom jiġu rriżervati għall-introduzzjoni kordinata ta' komunikazzjonijiet mobbli terrestri pubbliċi ċellulari diġitali pan-Ewropej fil-Komunità (87/372/KEE) (ĠU L 196, 17.7.1987, p. 85). Din id-Direttiva emendatha d-Direttiva 2009/114/KE tal-Parlament Ewropew u tal-Kunsill.

(5) Id-Deċiżjoni Nru 243/2012/UE tal-Parlament Ewropew u tal-Kunsill tal-14 ta’ Marzu 2012 li tistabbilixxi programm pluriennali tal-politika tal-ispettru tar-radju (ĠU L 81, 21.3.2012, p. 7).

(6) COM(2016)587.

(7) COM(2021) 118 final.

(8) COM(2016)588.

(9) Id-Dokument RSPG16-032 final tad-9 ta’ Novembru 2016, Strategic roadmap towards 5G for Europe: opinion on spectrum related aspects for next-generation wireless systems (5G) (RSPG 1st opinion on 5G).

(10) Id-dokument RSPG19-007 final tat-30 ta’ Jannar 2019, Strategic Spectrum Roadmap Towards 5G for Europe: opinion on 5G implementation challenges (RSPG 3rd opinion on 5G).

(11) Inkluż l-UMTS, f’konformità mal-Artikolu 1(1) tad-Direttiva tal-Kunsill 87/372/KEE.

(12) Id-Direttiva (UE) 2018/1972 tal-Parlament Ewropew u tal-Kunsill tal-11 ta’ Diċembru 2018 li tistabbilixxi l-Kodiċi Ewropew għall-Komunikazzjonijiet Elettroniċi (ĠU L 321, 17.12.2018, p. 36).